DA Den Europæiske Unions Tidende CE 78/431

(2004/C 78 E/0453)

SKRIFTLIG FORESPØRGSEL E-2795/03

af Eija-Riitta Korhola (PPE-DE) til Kommissionen

(19. september 2003)

Om: Problemer med periodebaseret tildeling af kvoter for emissionshandel

En virksomhed tildeles i henhold til direktivet om emissionshandel en kvote for en treårsperiode (den første periode for emissionshandel) eller en femårsperiode (den anden periode). Det vil derfor være fordelagtigt for virksomheden, at den ikke i slutningen af perioden for emissionshandel sælger de overskydende emissionskvoter, hvis den dermed kan opnå en uændret emissionskvote for hele den efterfølgende femårsperiode. Dette skaber samtidig et incitament (der er til skade for miljøet) til at udskyde miljøinvesteringer til begyndelsen af den første periode eller til i begyndelsen af 2008, for at virksomheden kan sælge de overskydende kvoter i så mange år som muligt.

Mener Kommissionen, at den ovennævnte regel for tildeling opfylder princippet om forenklet belønning?

Mener Kommissionen, at man i forbindelse med en revision af direktivet bør vurdere og i givet fald ændre reglerne for tildeling således, at tildelingen til den virksomhed, som sælger emissionskvoter, ændres med den solgte mængde allerede i det efterfølgende år efter salget, selv om perioden for emissionshandel ikke er afsluttet?

Samlet svar

afgivet på Kommissionens vegne af Margot Wallström

på skriftlige forespørgsler E-2789/03, E-2790/03, E-2791/03, E-2792/03, E-2793/03, E-2794/03 og E-2795/03

(7. november 2003)

E-2789/03

Kyoto-protokollens første forpligtelsesperiode strækker sig fra 2008 til 2012, og ifølge protokollen kan parterne, hvis de har nået deres Kyoto-mål, opspare tildelte mængder fra perioden 2008-2012 til den næste forpligtelsesperiode. Direktivet om emissionshandel (1) er i tråd med Kyoto-protokollen, idet det giver mulighed for, at personer kan opspare kvoter fra 2008-2012-perioden til den følgende periode.

Kyoto-protokollens kvantificerede krav om emissionsbegrænsning og -reduktion finder ikke anvendelse før 2008, og ifølge emissionshandelsdirektivet kan medlemsstaterne hver for sig afgøre, om operatører skal have mulighed for opsparing af kvoter fra den første periode, 2005-2007, til perioden 2008-2012. Ifølge emissionshandelsdirektivet får operatørerne tildelt kvoter, og overdragelse af kvoter fra 2008 vil blive ledsaget af tilsvarende overdragelser af tildelte mængder.

Spørgsmålet bygger på en misforstået forbindelse mellem Kyoto-protokollen og EU's emissionshandels-ordning. Medlemsstaterne er ikke forpligtet til at bevare handelsordningskvoter; de udsteder dem til anlægsoperatører, når og hvis det er hensigtsmæssigt, uden nogen formel forbindelse med Kyotoprotokollens forpligtelser eller fleksibilitetsmekanismer.

E-2790/03

Direktivet om emissionshandel giver mulighed for overdragelse af kvoter mellem medlemsstaterne som middel til omkostningseffektiv reduktion i drivhusgasemissionerne. Da overdragelser af kvoter fra 2008 vil blive ledsaget af tilsvarende overdragelser af tildelte mængder, har Kommissionen forklaret medlemsstaterne de potentielle virkninger af muligheden for opsparing af kvoter fra 2005-2007 til 2008-2012. Rådet og Parlamentet har besluttet, at medlemsstaterne kan tillade opsparing af kvoter fra 2005-2007 til 2008-2012, og vedtog en betragtning i direktivet, som angiver, hvordan medlemsstaterne kan tillade opsparing fra 2005-2007 til 2008-2012. Kommissionen har ikke til hensigt at genåbne dette spørgsmål.

E-2791/03

Kommissionen kan ikke se, at der foreligger noget problem med dobbelt bogføring eller med ligebehandling af virksomhederne. Den mængde, der er tildelt hver af parterne i Kyoto-protokollen, er fastlagt. Tillægning og fratrækning af Kyoto-mængder vil blive taget i betragtning i forbindelse med vurderingen heraf i Kyoto-protokollens »Compliance Committee«, men det vil ikke ændre de enkelte Kyotoparters tildelte mængde. Ved tildelinger til operatører efter 2012 vil der blive taget hensyn til medlemsstaternes forpligtelser for perioderne efter 2012. Fratrækning af kvoter fra en operatørs efterfølgende tildeling ville endvidere betyde, at opsparing de facto ikke er mulig.

E-2792/03

EU's emissionshandelsordning er tænkt som et markedsbaseret instrument til at mindske overholdel-sesomkostningerne for de deltagende aktører og for samfundet som helhed. Et markedsinstrument er karakteriseret ved, at det udnytter de afgørelser, aktørerne træffer i deres bestræbelser på at optimere deres udbytte af systemet. Som for alle markeder er der risiko for spekulation. Et vigtigt mål ved udarbejdelsen af ordningen var derfor at gøre dette marked så bredt og stabilt som muligt. Da der kan forventes at være flere tusind aktører lige fra starten, kan dette marked forventes at blive rimeligt stabilt. Tegn på misbrug af dominerende stilling skal naturligvis som altid overvåges og behandles på tilbørlig måde.

EF-traktatens konkurrenceregler gælder under alle omstændigheder, og Kommissionen griber ikke ind, medmindre disse regler overtrædes.

E-2793/03

Medlemsstaterne kan købe og sælge tildelte mængder i overensstemmelse med de regler, der er fastsat under Kyoto-protokollen og i gennemførelsesbestemmelserne herfor. Kommissionen finder det ikke hensigtsmæssigt at foreslå til ændring af Kyoto-protokollen med henblik på indførelse af en definition på og et forbud med salg af »varm luft«.

E-2794/03

Kommissionen har gjort sin stilling vedrørende rapportering klar i sit forslag til beslutning om en overvågningsmekanisme for emissioner af drivhusgasser i Fællesskabet og om gennemførelse af Kyotoprotokollen (2). Rådet og Parlamentet søger nu, som led i førstebehandlingen, at nå til enighed dette forslag, og de har ikke foreslået, at rapporteringen skulle bygge på beregning af et glidende femårsgennemsnit.

E-2795/03

Emissionshandelsdirektivet indeholder ikke specifikke tildelingsregler, heller ikke den i den skriftlige forespørgsel nævnte.

En medlemsstat skal regelmæssigt udarbejde en national tildelingsplan efter kriterierne i emissionshandels-direktivets bilag III.

I sin revision af direktivet medio 2006 vil Kommissionen — ud fra de da indhentede erfaringer — tage stilling til spørgsmålet om yderligere harmonisering af tildelingsmetoden og kriterierne i bilag III.

Kommissionen kan ikke tilslutte sig en tildelingsregel, som ville resultere i, at en operatørs tildeling inden for en igangværende handelsperiode ville blive nedskåret, efter at operatøren har solgt en del af sine kvoter. En sådan regel ville ikke være i overensstemmelse med direktivet og ville heller ikke være ønskelig i økonomisk henseende.

(1) Direktiv 2003/87/EC af 13. oktober 2003, EFT L 275 af 25.10.2003.

(2) KOM(2003) 51 endelig udg.